Problemele sunt vechi în acest oraș, construit peste o mină de sare veche de peste 2000 de ani, însă autoritățile nu au reușit până acum să remedieze situația. Asta, chiar dacă încă de anul trecut tot mai multe familii s-au plâns că blocurile și casele lor au crăpat, existând un risc iminent de colaps.
În urmă cu o săptămână, o stradă importantă din oraș se surpa ca și după un cutremur apocaliptic, astfel că peste 30 de familii au fost evacuate. Atunci, prefectul din Prahova, Emil Drăgănescu, anunța că oamenii trebuie să rămână calmi până când specialiștii vor trage concluziile necesare după o analiză aprofundată.
Din păcate concluzia specialiștilor a venit și impune evacuarea altor familii din acea zonă. Mai mult, locuitorii din Slănic au primit un mesaj de tip RO-Alert prin care au fost informați că trebuie să părăsească și să evite zona menționată. ”Pericol cauzat de producerea unei tasări de teren în localitatea Slănic, strada 23 August.
Părăsiți/evitați zona. Pentru protecția dumneavoastră, respectați măsurile dispuse de autorități, inclusiv a celor care presupun evacuarea din zona de risc. Informați și persoanele din jurul dumneavoastră”, se arată în mesajul semnat ISU Prahova. Informația a fost confirmată de prefectul de Prahova, într-un comunicat oficial.
”Prefectul judeţului, domnul Emil Drăgănescu, aflându-se la faţa locului în urma surpării de teren din Slănic, informează cetăţenii oraşului Slănic faptul că, din cauza ultimelor date primite şi a informercial preliminare, se impun măsuri suplimentare de evacuare în zona adiacentă craterului.
De asemenea, prefectul judeţului Prahova roagă cetăţenii oraşului Slănic să-şi păstreze calmul, să colaboreze cu instituţiile statului şi să aibă încredere în autorităţi”, este precizat în comunicat, conform Agerpres. Autoritățile s-au reunit de urgență de mai multe ori pentru a încerca să afle ce s-a întâmplat, însă momentan nu există o concluzie clară.
Epicentrul surpării este situat la 500 de metri de Salina Slănic Prahova, acolo unde se află Mina Unirea, întinsă pe o suprafață de 50.000 de metri pătrați. Daneluș Costea, primarul din Slănic, a încercat să mențină calmul populației, deși a lăsat să se înțeleagă că autoritățile nu ar fi cu adevărat în control.
”Nimeni nu știe ce e pe dedesubt. Așteptăm specialiștii care sunt în geologie să ne dea verdictul. Să fie de undeva vreo cavernă făcut din cauza apei pluviale, nu ne dăm seama”, a declarat primarul. Cu toate acestea, oamenii spun că surparea e cauztă de dizolvarea sării din subteran în urma infiltrării apelor din precipitații.
”Este posibil să existe galerii. Terenul are o structură extrem de ciudată. Foarte multe nisipuri, pietrişuri și șisturi argiloase. E posibil ca și aceasta să fie una din cauze. Noi la ultimele foraje am dat de sare la peste 38 de metri ceea ce face imposibilă interferența exploatării miniere cu surpările care au avut loc”, a explicat și directorul general SALROM, Constantin Dan Dobrea, conform Știrile PRO TV.